Serbscy wokrjesni radźićeljo w swojej maćeršćinje spřisahani
Budyšin (SN/at). Nowy sejmik Budyskeho wokrjesa je so wčera w sprjewinym měsće konstituował. Jemu přisłuša 98 wokrjesnych radźićelow a krajny rada Michael Harig (CDU). Wón je 93 přitomnych radźićelow spřisahał, na dobro wokrjesa skutkować a škodu wot njeho wotwobroćeć. Michael Harig připowědźi spřisahanje w bloku w němskej a prěni raz na samsne wašnje w serbskej rěči. Wón předčita němski tekst, kotryž wjetšina wokrjesnych radźićelow wospjetowaše. Na to je Regina Krawcowa, wokrjesna społnomócnjena za serbske naležnosće, samsny wobsah serbsce přednjesła, a čłonojo frakcije CDU Wincenc Baberška, Dawid Statnik a dr. Robert Böhmer kaž tež radźićelej Serbskeho wolerskeho zjednoćenstwa Jan Budar a Lěwicy Hajko Kozel jón wospjetowachu. Dwurěčne spřisahanje je nowosć w stawiznach Budyskeho wokrjesneho sejmika.
pol_Latn szl_Latn